ddrg/super_eurlex huggingface dataset:
KIRJALLINEN KYSYMYS E-1156/01 esittäjä(t): Daniel Varela Suanzes-Carpegna (PPE-DE) komissiolle. Tonnikalafileet.



Virallinen lehti nro 318 E , 13/11/2001 s. 0215 - 0215



KIRJALLINEN KYSYMYS E-1156/01 esittäjä(t): Daniel Varela Suanzes-Carpegna (PPE-DE) komissiolle (10. huhtikuuta 2001) Aihe: Tonnikalafileet Euroopan unioni on Meksikon kanssa tekemänsä vapaakauppasopimuksen mukaan sitoutunut tutkimaan mahdollisuutta ottaa käyttöön etuustulliin oikeuttava tonnikalafileekiintiö ennen 1. syyskuuta 2001. 1. Katsooko komissio, että on tarpeellista ottaa käyttöön meksikolaisia tonnikalafileitä koskeva uusi kiintiö? 2. Missä vaiheessa neuvottelut ovat? 3. Onko komissio tutkinut mitä vaikutuksia tonnikalalaivastolle ja -jalostusteollisuudelle aiheutuu EU:ssa siitä, että meksikolaisia tonnikalafileitä koskeva etuustulliin oikeuttava kiintiö otetaan mahdollisesti käyttöön? 4. Onko komissio arvioinut mitä vaikutuksia tämän mahdollisen kiintiön käyttöönotto aiheuttaisi EU:n tonnikalasäilyketeollisuudelle ja tonnikalalaivastolle? 5. Eikö komissio katso, että etuustulliin oikeuttavan tonnikalafileitä koskevan uuden kiintiön käyttöönotto voisi aiheuttaa vakavaa haittaa EU:n teollisuudelle, koska eri jäsenvaltioissa olisi mahdollista perustaa uusia tonnikalafileiden jalostuslaitoksia? Franz Fischlerin komission puolesta antama vastaus (17. toukokuuta 2001) Komission on EY-Meksiko-yhteisneuvoston päätöksen 2/2000(1) 10 artiklan 5 kohdassa esitettyjen sitoumusten mukaisesti aloitettava aihetta koskevat neuvottelut Meksikon viranomaisten kanssa ennen 1. syyskuuta 2001. Tonnikalafileiden yhteisöön tuontia koskevan nykyisen järjestelmän vuoksi, jossa määrätään muun muassa kaikkia tuojia koskevasta (erga omnes) autonomisesta kiintiöstä, komission mielestä ei ole tarpeen avata uutta kiintiötä Meksikosta peräisin oleville tonnikalafileille. Komissio on tietoinen sopimuksen mukaisista määräajoista, mutta ei osallistu tällä hetkellä asiaa koskeviin neuvotteluihin. Komissio aikoo kuitenkin noudattaa sopimusta ja erityisesti edellä mainittua päätöstä koskevia sitoumuksiaan. Komissio muistuttaa parlamentin jäsentä tonnikalafileiden yhteisön markkinoille toimittamista koskevasta tutkimuksesta, jonka jäljennös on toimitettu parlamentin jäsenelle 7. tammikuuta 2000. Kyseisen tutkimuksen 3.6.3 kohdassa tarkastellaan erityisesti Meksikon tapausta. Komission mielestä tässä vaiheessa ei ole tarpeen suorittaa uusia tutkimuksia. Edellä mainitussa tutkimuksessa arvioidaan tonnikalafileitä koskevan tariffikiintiön avaamisen vaikutuksia. Arvioinnissa otetaan huomioon kaikki mahdolliset tonnikalafileiden hankintalähteet, Meksiko mukaan lukien. Kohdassa 1 mainitun nykyisen järjestelmän vuoksi tariffikiintiön avaamisen ei pitäisi vaikuttaa yhteisön teollisuuteen. (1) EYVL L 157, 30.6.2000, ja EYVL L 245, 29.9.2000.
KIRJALLINEN KYSYMYS E-0720/01 esittäjä(t): Frédérique Ries (ELDR) komissiolle. Kansainväliset lapsisieppaukset ja Limetin - de Brouwerin lasten tapaus Keniassa.



Virallinen lehti nro 318 E , 13/11/2001 s. 0108 - 0109



KIRJALLINEN KYSYMYS E-0720/01 esittäjä(t): Frédérique Ries (ELDR) komissiolle (9. maaliskuuta 2001) Aihe: Kansainväliset lapsisieppaukset ja Limetin - de Brouwerin lasten tapaus Keniassa Erottuaan miehestään ja kolmesta lapsestaan vuonna 1994 Belgian kansalainen Marie de Brouwer lähti Belgiasta aloittaakseen uuden elämän Keniassa. Lasten huoltajuus myönnettiin isälle, Olivier Limetille. Brysselin muutoksenhakutuomioistuin vahvisti huoltajuuden vuonna 1997. Kenian kansalaisuuden hankkinut Marie de Brouwer on 9. elokuuta 1998 lähtien kieltäytynyt palauttamasta lapsia isälleen, estänyt lasten ja isän välisen yhteydenpidon sekä läheiset suhteet Belgiaan. Belgian oikeusistuimet ovat antaneet kansainvälisen etsintäkuulutuksen Marie de Brouwerista ja vaativat hänen luovuttamistaan Belgiaan syytettynä panttivangin ottamisesta. Hän on myös saanut vankeusrangaistuksen. Kenian viranomaiset ovat esittäneet oikeusministerinsä välityksellä virallisen vastalauseen Belgian oikeusistuinten päätöksistä ja antaneet lapset Kenian oikeusviranomaisten haltuun. Kesästä 1998 lähtien lapset eivät ole nähneet isäänsä. Voidaanko tämä tapaus ottaa esille Kenian viranomaisten kanssa kaikilla tasoilla käytävissä keskusteluissa? Voidaanko Kenian viranomaisia pyytää tekemään kaikkensa, jotta tämä tapaus saadaan ratkaistuksi kaikkia osapuolia tyydyttävällä tavalla? Yleissopimus lapsen oikeuksistahan määrää, että erotapauksessa jokaisella lapsella on oikeus suoraan yhteydenpitoon kumpaankin vanhempaan. António Vitorinon komission puolesta antama vastaus (7. toukokuuta 2001) Arvoisa parlamentinjäsen viittaa yhdestä tai kummastakin vanhemmastaan erossa elävän lapsen oikeuteen ylläpitää henkilökohtaisia suhteita ja suoria yhteyksiä kumpaankin vanhempaansa säännöllisesti, jollei se ole lapsen edun vastaista. Tästä oikeudesta säädetään Euroopan unionin perusoikeuskirjan 24 artiklan 3 kohdassa(1), joka perustuu lapsen oikeuksista vuonna 1989 tehdyn Yhdistyneiden Kansakuntien yleissopimuksen 9 artiklaan. Säännöksessä ilmaistaan yleisperiaate, jonka mukaan lapsen etu on otettava ensisijaisesti huomioon kaikissa lasta koskevissa päätöksissä. Kansainvälisistä lapsikaappauksista vuonna 1980 tehdyn yksityisoikeuden alaa koskevan yleissopimuksen nojalla on lisäksi luotu viranomaisten yhteistyöjärjestelmä luvattomasti poisvietyjen lasten palauttamiseksi. Kenia ei ole kuitenkaan tämän yleissopimuksen sopimuspuoli. Komission puheenjohtaja otti Limetin - de Brouwerin lasten tapauksen esille Kenian presidentin Daniel arap Moin Brysselin-vierailun aikana lokakuussa 1999. Komissio ei ole yhteisön oikeuden perusteella kuitenkaan toimivaltainen toimimaan tässä asiassa. Se toivookin, että asiasta vastaavat Belgian ja Kenian viranomaiset pääsisivät asiassa kaikkia tyydyttävään ratkaisuun. (1) EYVL C 364, 18.12.2000.
KIRJALLINEN KYSYMYS P-1313/01 esittäjä(t): Gunilla Carlsson (PPE-DE) komissiolle. Viinien verotus Ruotsissa.



Virallinen lehti nro 364 E , 20/12/2001 s. 0081 - 0082



KIRJALLINEN KYSYMYS P-1313/01 esittäjä(t): Gunilla Carlsson (PPE-DE) komissiolle (19. huhtikuuta 2001) Aihe: Viinien verotus Ruotsissa Komissio on aiemmin vaatinut Ruotsia alentamaan viineistä perittäviä veroja. Ruotsin hallituksen tavoitteena on ollut verojen alentaminen, mutta hallituksen ja sen tukipuolueiden Ruotsin parlamentissa tekemän sopimuksen jälkeen on selvää, että verot eivät laske. Mihin toimiin komissio aikoo ryhtyä, että Ruotsi saataisiin noudattamaan vaatimusta viinien verotuksen alentamisesta? Frederik Bolkesteinin komission puolesta antama vastaus (1. elokuuta 2001) Komissio ilmoittaa arvoisalle parlamentin jäsenelle antaneensa äskettäin Ruotsille perustellun lausunnon koskien ruotsalaisen verotusjärjestelmän eräistä viinin ja oluen verotukseen liittyvistä näkökohdista, joita komissio pitää ristiriitaisena Euroopan unionista tehdyn sopimuksen kanssa. Komissio arvioikin, että ruotsalainen verotuskäytäntö asettaa viinin olutta korkeammin verotettavaksi, suosien tällä tavoin epäsuorasti olutta (kotimainen tuote) viinin kustannuksella (muista jäsenmaista peräisin oleva tuote). Ruotsin on toteutettava tarpeelliset toimenpiteet pystyäkseen noudattamaan komission perusteltua lausuntoa. Komissio pidättää itsellään kaikki Euroopan unionista tehdyn sopimuksen sille takaamat keinot, mukaanlukien asian saattaminen yhteisöjen tuomioistuimen käsiteltäväksi, taatakseen yhteisön oikeuden moitteettoman soveltamisen.
KIRJALLINEN KYSYMYS P-1689/01 esittäjä(t): Alexandros Alavanos (GUE/NGL) komissiolle. Olympic Airways -lentoyhtiön yksityistämistä koskevan tarjouskilpailun laillisuus.



Virallinen lehti nro 340 E , 04/12/2001 s. 0243 - 0243



KIRJALLINEN KYSYMYS P-1689/01 esittäjä(t): Alexandros Alavanos (GUE/NGL) komissiolle (6. kesäkuuta 2001) Aihe: Olympic Airways -lentoyhtiön yksityistämistä koskevan tarjouskilpailun laillisuus Olympic Airways -lentoyhtiön yksityistämistä koskeva tarjouskilpailu päättyi 14. toukokuuta ja hallituksen valtuuttama neuvonantaja lykkää yksityiskohtaisten tietojen antamista ostajaehdokkaiden esittämistä tarjouksista. Sanomalehtiartikkeleissa (Eleftherotipia 19. toukokuuta 2001, Kathimerini 25. toukokuuta 2001) mainitaan, että tarjouksia koskevien ehtojen ulkopuolella kauppaa käydään myös toisella tasolla, jolla ehdokkaina olevat yritykset pyrkivät saamaan jotakin vastineeksi Olympic Airwaysin ostamisesta, esimerkiksi toimituksia puolustusvoimille (taisteluaseita, helikoptereita, televiestintämateriaalia) tai entisen Hellenikon-lentokentän alueen oston edullisin ehdoin. Aikooko komissio tarkistaa nämä vakavat syytökset, joiden paikkansapitävyys merkitsisi, että Euroopan unionin kilpailusääntöjä on rikottu? Aikooko komissio, mikäli näin on tapahtunut, puuttua asiaan tarjouskilpailun mitätöimiseksi, jotta laillisia, uskottavia ja kestäviä ratkaisuja Olympic Airwaysin ongelmaan voitaisiin etsiä ilman viivytyksiä? Loyola de Palacion komission puolesta antama vastaus (5. heinäkuuta 2001) Komissio seuraa tarkkaan yksityistämisprosessin vaiheita. Se on ilmoittanut Kreikan viranomaisille 26.4.2001 osoittamassaan kirjeessä, että tarjouskilpailumenettelyä on tutkittava valtiontukia koskevien Euroopan yhteisön perustamissopimuksen määräysten kannalta. Tästä seuraa, että kun Kreikan valtio on valinnut haluamansa tarjoajan ja kaupasta on sovittu, yksityistämishankkeesta on annettava ilmoitus välittömästi. Valtiontukia koskevien menettelysääntöjen mukaisesti liiketoimelle on aina haettava komission suostumus myyntijärjestelyjä koskevalla täydellisellä ennakkoilmoituksella, josta käyvät ilmi myös ostohinta ja kaikki oikeuksien ja velvollisuuksien siirtoa koskevat seikat. Arvoisa parlamentin jäsen on varmasti jo kuullut, että Kreikan hallitus on päättänyt, että tarjouskilpailun toinen vaihe ei tuottanut tulosta, ja on pyytänyt kaikkia esivalinnassa valitsemiaan tarjoajia esittämään oikeudellisesti sitovat ja täydelliset tarjouksensa 18. kesäkuuta 2001 mennessä.
KIRJALLINEN KYSYMYS E-1456/01 esittäjä(t): Daniel Hannan (PPE-DE) komissiolle. Hylkeet.



Virallinen lehti nro 364 E , 20/12/2001 s. 0117 - 0117



KIRJALLINEN KYSYMYS E-1456/01 esittäjä(t): Daniel Hannan (PPE-DE) komissiolle (17. toukokuuta 2001) Aihe: Hylkeet Miten komissio on tukenut munkkihylkeisiin liittyviä hankkeita? Margot Wallströmin komission puolesta antama vastaus (16. heinäkuuta 2001) Luontotyyppejä koskevan direktiivin (luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(1)) mukaan jäsenvaltioiden on toteutettava tarpeelliset toimet tiukan suojelujärjestelmän käyttöönottamiseksi munkkihylkeiden (Monachus monachus) suotuisan suojelutilanteen varmistamiseksi. Lisäksi jäsenvaltioiden on nimetä alueita Natura 2000 -verkostoon. Komissio on varmasti tietoinen siitä, että yhteisöllä on erityinen vastuu tästä ensisijaisesti suojeltavasta lajista, kun otetaan huomioon, kuinka suuri osuus sen luontaisesta levinneisyysalueesta on yhteisön alueella. Tätä lajia koskeville hankkeille voidaan hakea osarahoitusta yhteisöltä asiaa koskevien säännösten mukaisesti (luettelo eräistä hankkeista tai tutkimuksista, jotka liittyvät suoraan Välimeren alueeseen, lähetetään suoraan parlamentin jäsenelle ja parlamentin sihteeristölle). Komissio pyrkii kehittämään näiden hankkeiden tulosten pohjalta uusia lähestymistapoja, joiden tarkoituksena on parantaa tämän lajin suojelua. (1) EYVL L 206, 22.7.1992.
KIRJALLINEN KYSYMYS E-1414/01 esittäjä(t): Theresa Villiers (PPE-DE) komissiolle. Verotukselliset valtiontuet.



Virallinen lehti nro 350 E , 11/12/2001 s. 0147 - 0148



KIRJALLINEN KYSYMYS E-1414/01 esittäjä(t): Theresa Villiers (PPE-DE) komissiolle (14. toukokuuta 2001) Aihe: Verotukselliset valtiontuet Komission jäsen Mario Monti ilmoitti lausunnossaan 23. helmikuuta 2000 (IP/00/182), että hän oli pyytänyt komission kilpailun pääosastoa tutkimaan kaikki merkittävät verotuksellista valtiontukea yritysverotuksessa koskevat tapaukset, jotta komissio voisi noudattaa perusteellisesti ja viipymättä institutionaalisia velvoitteitaan myös 11. marraskuuta 1998 antamansa valtiontukisääntöjen soveltamista yritysten välittömään verotukseen koskevan tiedonannon perusteella. 1. Voisiko komissio selvittää, miten se on tähän mennessä tutkinut merkittäviä verotuksellista valtiontukea yritysverotuksessa koskevia tapauksia? 2. Onko komissio osoittanut tapauksia, joissa verotuksellisia valtiontukia on toteutettu yhteisön valtiontukia koskevien sääntöjen vastaisesti ja jos on, mihin toimiin komissio on ryhtynyt? 3. Voisiko komissio antaa selvityksen tapausten määrän jakautumisesta jäsenvaltioittain? 4. Aikooko komissio muuttaa tai saattaa ajan tasalle valtiontukisääntöjen soveltamista yritysten välittömään verotukseen koskevaa tiedonantoa (SEC(1998) 1800)? Mario Montin komission puolesta antama vastaus (20. heinäkuuta 2001) EY:n perustamissopimuksesta johtuvien velvoitteidensa mukaisesti komissio tutkii ja arvioi jatkuvasti uusia ja voimassaolevia valtiontukitoimenpiteitä, myös verotuksellisia tukia, EY:n perustamissopimuksen 88 artiklan (ent. 93 artikla) nojalla. Osana tätä jatkuvaa tehtävää se tarkastaa myös kaikki verotukselliset toimenpiteet, joista verotuksen menettelysääntötyöryhmä teki selkoa Ecofin-neuvostolle 29. marraskuuta 1999. Komissio päätti 11. heinäkuuta 2001 käynnistää perustamissopimuksen 88 artiklan 2 kohdan mukaiset valtiontukitutkimukset yhdestätoista yritysten verotukseen liittyvästä ohjelmasta kahdeksassa jäsenvaltiossa ja pyytää 88 artiklan 1 kohdan nojalla neljää jäsenvaltiota lopettamaan nykyiset veroedut. Nämä ohjelmat eivät enää ole perusteltuja, koska jäsenvaltioiden taloudet ovat yhtenäismarkkinoiden loppuunsaattamisen, pääomanliikkeiden vapauttamisen ja talous- ja rahaliiton perustamisen myötä yhdentyneet entistä tiiviimmin. Komissio valvoo jatkossakin kaikkien jäsenvaltioiden verotusjärjestelmiä, ja on mahdollista, että nykyisiä tutkimuksia vastaavia valtiontukiselvityksiä on aloitettava tulevaisuudessakin. Komissio arvioi parhaillaan valtiotukisääntöjen soveltamisesta yritysten välittömään verotukseen annetun tiedonannon toteuttamisesta saatuja kokemuksia saadakseen perusteita tiedonannon mahdolliseen uudistamiseen.
KIRJALLINEN KYSYMYS E-0776/01 esittäjä(t): Luigi Vinci (GUE/NGL) komissiolle. Kalankasvatuksessa käytettävät eläinjauhot.



Virallinen lehti nro 340 E , 04/12/2001 s. 0091 - 0092



KIRJALLINEN KYSYMYS E-0776/01 esittäjä(t): Luigi Vinci (GUE/NGL) komissiolle (13. maaliskuuta 2001) Aihe: Kalankasvatuksessa käytettävät eläinjauhot Ottaen huomioon BSE-taudin leviämisriskin ja siitä ihmisten terveydelle aiheutuvat riskit, voisiko komissio 1. ilmoittaa, mitkä EU:n asetukset koskevat eläinperäisten valmisteiden käyttöä kalankasvatuksessa; 2. ilmoittaa, onko se perillä terveysongelmista, joita aiheutuu, kun eläinjauhoja käytetään rehuna kalankasvatuksessa? David Byrnen komission puolesta antama vastaus (11. kesäkuuta 2001) Tarkasteltaessa arvoisan parlamentin jäsenen esittämiä kysymyksiä on muistettava, että useimmat ravinnoksi kasvatettavat kalalajit ovat luonnossa lihansyöjälajeja. Kun näitä kaloja kasvatetaan, niiden ruokintaan on käytettävä pääasiassa rehuja, jotka sisältävät suuria määriä eläinperäisiä tuotteita ja koostuvat pääasiassa kalajauhosta ja -öljystä. 1. Oikeudellisena perustana eläinperäisten tuotteiden käytölle kalankasvatuksessa ja eläinravitsemuksessa on neuvoston direktiivi 90/667/ETY, annettu 27. marraskuuta 1990, eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta(1). Lisäksi eläinperäisten tuotteiden käyttöä eläinravitsemuksessa rajoittaa neuvoston päätös 2000/766/EY, tehty 4. joulukuuta 2000, tarttuvia spongiformisia enkefalopatioita ja eläinperäisten proteiinien käyttöä ruokinnassa koskevista tietyistä suojatoimenpiteistä(2), sellaisena kuin se on viimeksi muutettuna komission päätöksellä 2001/165/EY, tehty 27. helmikuuta 2001(3). 2. Tietyt kalataudit voivat tarttua kasvatettaviin kaloihin, joita ruokitaan raa'alla kalalla tai prosessoimattomilla kalanjätteillä. Tämän vuoksi nykyään vältetään tällaista ruokintaa. Komissio seuraa tarkkaan tieteellisen tietämyksen kehitystä, joka liittyy tarttuvan spongiformisen enkefalopatian (TSE:n) mahdolliseen tarttumiseen muihin kotieläimiin, muun muassa kaloihin. Komissiolle ei ole tässä yhteydessä ilmoitettu eläinperäisillä jauhoilla ruokittavien kalojen erityisistä terveysongelmista. Komissio tukee kuitenkin parhaillaan TSE:n tutkimuksen toimintasuunnitelmaan kuuluvaa hanketta, jossa tutkitaan nautaeläinten spongiformisen enkefalopatian eli BSE-taudin ja scrapie-taudin tarttumista kaloihin. Alustavat tulokset saadaan pian, ja niitä arvioidaan asianmukaisella tavalla. (1) EYVL L 363, 27.12.1990. (2) EYVL L 306, 7.12.2000. (3) EYVL L 58, 28.2.2001.
KIRJALLINEN KYSYMYS E-1518/01 esittäjä(t): Glyn Ford (PSE) komissiolle. Vapaiden kaivostyöläisten luvat Forest of Deanin alueella.



Virallinen lehti nro 364 E , 20/12/2001 s. 0133 - 0134



KIRJALLINEN KYSYMYS E-1518/01 esittäjä(t): Glyn Ford (PSE) komissiolle (21. toukokuuta 2001) Aihe: Vapaiden kaivostyöläisten luvat Forest of Deanin alueella Vapailla kaivostyöläisillä on oltava kyseisten viranomaisten lupa, mikä on täysin ymmärrettävää. On kuitenkin epäselvää, miksi lupien hinnat ovat huomattavan korkeita. Kaivostyöläisille selitetään tämän johtuvan unionin lainsäädännöstä. Voiko komissio vahvistaa tämän ja jos voi, miten se aikoo muuttaa asiaa koskevia säädöksiä, jottei yksityishenkilöiden olisi tulevaisuudessa maksettava niin korkeita maksuja? Loyola de Palacion komission puolesta antama vastaus (27. heinäkuuta 2001) Jäsenvaltiot ovat kivennäis- ja energiavarojensa haltijoita ja myöntävät tämän vuoksi myös niiden käyttöluvat. Yhteisön lainsäädännössä ei säädetä kivihiilen louhintaluvista. Yhdistynyt kuningaskunta on ilmoittanut komissiolle, että Coal Authority on asiasta vastaava viranomainen. On kuitenkin tärkeää huomata, että EHTY:n perustamissopimuksen 67 artiklassa määrätään, että jos jäsenvaltion toimella vähennetään eroja tuotantokustannuksissa antamalla erityisetuuksia tai määräämällä erityismaksuja sen toimivaltaan kuuluville hiili- ja teräsyrityksille verrattuna saman maan muihin teollisuudenaloihin, komissio on toimivaltainen neuvoa-antavaa komiteaa ja neuvostoa kuultuaan antamaan tälle jäsenvaltiolle tarvittavat suositukset. Komissio ei ole saanut Yhdistyneeltä kuningaskunnalta ainoatakaan aihetta koskevaa ilmoitusta.
KIRJALLINEN KYSYMYS E-0297/01 esittäjä(t): Isidoro Sánchez García (ELDR) komissiolle. Euroopan laajuisiin liikenneverkkoihin kuuluvat Kanariansaarten satamat.



Virallinen lehti nro 261 E , 18/09/2001 s. 0080 - 0081



KIRJALLINEN KYSYMYS E-0297/01 esittäjä(t): Isidoro Sánchez García (ELDR) komissiolle (9. helmikuuta 2001) Aihe: Euroopan laajuisiin liikenneverkkoihin kuuluvat Kanariansaarten satamat Voiko komissio vahvistaa, että Euroopan unionin syrjäisimpiin alueisiin kuuluvien Kanariansaarten kaikki satamat on sisällytetty Euroopan laajuisiin liikenneverkkoihin? Onko ne otettu mukaan Essenin Eurooppa-neuvoston valitsemiin liikenteen infrastruktuurihankkeisiin? Loyola de Palacion komission puolesta antama vastaus (9. huhtikuuta 2001) Yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY(1) määritellään yhteistä etua koskevat hankkeet. Euroopan parlamentti ja neuvosto käsittelevät parhaillaan ehdotusta kyseisen päätöksen muuttamisesta merisatamien ja sisävesisatamien sekä liitteessä III olevan hankkeen N:o 8 osalta. Sovittelukomitea laati asiaa koskevan yhteisen luonnoksensa 13. maaliskuuta 2001 pitämässään kokouksessa. Muutetussa tekstissä määritellään sellaiset satamat, jotka sisällytetään verkkoon, sekä yleiset edellytykset ja eritelmät, joita sovelletaan verkkoon kuuluvien satamien yhteistä etua koskeviin hankkeisiin. Näin ollen kaikille satamiin liittyville hankkeille, jotka ovat mainittujen edellytysten ja eritelmien mukaisia, voidaan myöntää Euroopan laajuisen liikenneverkon rahoitusta. Muutetun tekstin mukaisesti kaikki Kanariansaarilla sijaitsevat satamat olisivat osa Euroopan laajuista liikenneverkkoa, jos ne liittävät toisiinsa saarialueita, syrjäseutualueita ja kaikkein syrjäisimpiä alueita ja/tai liittävät tällaisia alueita yhteisön keskusalueisiin. Tätä säännöstä ei sovelleta kalastus- ja huvivenesatamiin. Mitä tulee Espanjaa koskeviin priorisoituihin Essen-hankkeisiin, hanke nro 8 Multimodaaliyhteys Portugali/Espanja-Eurooppa kattaa satama-alueet, mutta sitä ei sovelleta Kanariansaarten alueeseen. (1) EYVL L 228, 9.9.1996.
KIRJALLINEN KYSYMYS E-0329/01 esittäjä(t): Alexandros Alavanos (GUE/NGL) komissiolle. Valtiontuki Olympic Airwaysille Spataan muuttoa varten.



Virallinen lehti nro 261 E , 18/09/2001 s. 0091 - 0092



KIRJALLINEN KYSYMYS E-0329/01 esittäjä(t): Alexandros Alavanos (GUE/NGL) komissiolle (13. helmikuuta 2001) Aihe: Valtiontuki Olympic Airwaysille Spataan muuttoa varten Komission päätöksen 1999/332/EY(1) 57 artiklan toisessa luetelmakohdassa Olympic Airwaysia pyydetään varmistamaan, että Kreikan myöntämä hyvitys Hellenikonin lentokenttää varten tehtyjen investointien menetyksestä on käytössä ajoissa Spatan lentokenttään tehtäviä investointeja varten. Muuten yhtiön käteistarve voi olla ennakoitua suurempi. Kreikan hallitus on myös tehnyt tiettäväksi aikomuksensa hyödyntää jäljellä olevaa hyväksyttyä lainatakuutukea muuttoon liittyvien lainojen kohdalla, alustavana budjettina 70,2 miljardia drakmaa, kolmen kuukauden välein konkreettisesti eriteltynä, sekä työt, jotka on tehtävä. Mistä komissio katsoo Olympic Airwaysin muuton viivästymisongelmien johtuvan? Miten päätöksessä 1999/332/EY ja sen jälkeen asetetuista ehdoista on poikettu? Ketkä ovat vastuussa? Erityisesti teknistä osastoa koskien kysytään, koska sen muutto saadaan valmiiksi? (1) EYVL L 128, 21.5.1999, s. 1. Loyola de Palacion komission puolesta antama vastaus (20. huhtikuuta 2001) Ateenan uusi lentoasema otettiin käyttöön 27. maaliskuuta 2001. Uuden lentoaseman avaamisen jälkeen aikaisemmin Hellinikon lentoasemalla toimineiden lentoyhtiöiden toiminnot on siirretty uudelle lentoasemalle. Komissiolla ei ole käytettävissään tietoja, joiden perusteella lentoyhtiöillä ja erityisesti Olympic Airwaysilla olisi toimintaan liittyviä ongelmia uudella lentoasemalla. Komissiolle toimitettujen tietojen mukaan Olympic Airwaysin teknisen johdon on määrä siirtää toimintansa uudelle lentoasemalle tämän vuoden aikana. Komissio on hyväksynyt 14. elokuuta 1998 tehdyllä päätöksellä tuen maksamisen Olympic Airwaysille vuosiksi 19982002 laaditun rakennemuutossuunnitelman perusteella. Komissio seuraa tarkkaan Kreikan viranomaisten kanssa rakennemuutoksen toteuttamista ja joulukuussa 2000 aloitettua Olympic Airwaysin yksityistämishanketta.
KIRJALLINEN KYSYMYS E-0945/01 esittäjä(t): Graham Watson (ELDR) neuvostolle. Taiwanin valtion virkamiesten vierailut Euroopan unioniin.



Virallinen lehti nro 364 E , 20/12/2001 s. 0029 - 0029



KIRJALLINEN KYSYMYS E-0945/01 esittäjä(t): Graham Watson (ELDR) neuvostolle (29. maaliskuuta 2001) Aihe: Taiwanin valtion virkamiesten vierailut Euroopan unioniin Voiko neuvosto vahvistaa, että Euroopan unionin tekemän päätöksen mukaan Taiwanin valtion virkamiehille ei sallita vierailuja Euroopan unionin jäsenvaltioihin? Jos näin on, voiko neuvosto kertoa, kuka teki tämän päätöksen? Voiko neuvosto lisäksi selittää, miksi kyseinen päätös tehtiin ja miksi sitä noudatetaan edelleen, kun Taiwan on vahva demokraattinen valtio, jolla on ystävälliset suhteet Euroopan unionin kanssa, kun taas Kiinan kansantasavaltaa arvostellaan toistuvasti ihmisoikeusrikkomuksien takia? Vastaus (27. syyskuuta 2001) Neuvoston kanta arvoisan parlamentin jäsenen mainitsemaan kysymykseen käy ilmi erityisesti puheenjohtajavaltion 20. heinäkuuta 1999 Euroopan unionin puolesta antamasta julkilausumasta, jonka mukaan Euroopan unioni kannattaa yhden Kiinan periaatetta. Vaikka EU ei rajoita talous-, kulttuuri- ja tiedeyhteyksiä Taiwanin kansaan, se ei edistä virallisten vierailujen järjestämistä.